

**Ályktun aðalfundar Öryrkjabandalags Íslands**

**haldinn 5. og 6. október 2018**

**um lögfestingu notendastýrðrar persónulegrar aðstoðar (NPA)**

Aðalfundur Öryrkjabandalags Íslands (ÖBÍ) fagnar innilega að réttur fatlaðs fólks til notendastýrðrar persónulegrar aðstoðar (NPA) hafi verið lögfestur. NPA tryggir að fatlað fólk getur notið frelsis til jafns við aðra.

**Greinargerð**

Með lögum nr. 38/2018 um þjónustu við fatlað fólk með langvarandi stuðningsþarfir var réttur fatlaðs fólks til NPA lögfestur. Lögin tóku gildi þann 1. október síðastliðinn. Með lögunum er gríðarlega stórt skref tekið í þá átt að tryggja fötluðu fólki sjálfstætt líf, sbr. 19. gr. samnings Sameinuðu þjóðanna um réttindi fatlaðs fólks.

Lögfesting NPA er afurð áralangrar baráttu fatlaðs fólks á Íslandi fyrir sjálfstæði og sjálfræði, fólki sem öllum ber að þakka fyrir þrotlausa vinnu öll árin. Lögfestingin er mikið gleðiefni sem ber að fagna innilega, en jafnframt ber að líta á hana sem áfangasigur í átt að einu inngildu samfélagi (inclusive society). Samfélagi sem tryggir þátttöku allra og öllum jöfn tækifæri, samfélagi sem gerir ráð fyrir margbreytileikanum sem eðlilegum hluta af samfélaginu.